Ehdotus: neuvoston päätös Euroopan yhteisön ja Slovenian tasavallan kalastustuotteita koskevan sopimuksen tekemisestä euroopan yhteisöjen ja niiden jäsenvaltioiden ja Slovenian tasavallan välisestä assosiaatiosta tehtyä eurooppa-sopimusta täydentävän lisäpöytäkirjan muodossa

(komission esittämä)

PERUSTELUT

Neuvosto myönsi 29. toukokuuta 2000 komissiolle valtuudet aloittaa neuvottelut assosioituneiden KIE-maiden, mukaan lukien Slovenian tasavallan, kanssa vastavuoroisista tariffimyönnytyksistä kalastusalalla. Neuvottelut pidettiin 28-29. elokuuta 2000 ja 28. marraskuuta 2000 kyseisten kahdenvälisten myönnytysten viimeistelemiseksi. Kahdenvälisten myönnytysten yksityiskohdat sisältyvät komission ja Slovenian viranomaisten 21. marraskuuta 2000 allekirjoittamaan yhteisymmärryspöytäkirjaan. Molemmat sopimuspuolet sopivat kaikkien kalojen ja kalastustuotteiden kaupan asteittaisesta ja vastavuoroisesta vapauttamisesta.

Sopimuksen mukaan sekä yhteisö että Slovenian tasavalta soveltavat sopimuksen voimaantulopäivästä täyttä vapaakauppaa kaikkiin Eurooppa-sopimuksen liitteeseen VIII(a) ja VIII(b) sisältyviin tuotteisiin. CN-koodeihin 1604 13 11 ja 1604 13 19 kuuluvien tuotteiden osalta vahvistetaan vastavuoroiset 100 tonnin tariffikiintiöt, joihin sovelletaan 4 prosentin tullia, tämän sopimuksen voimassaolon ensimmäisten 12 kuukauden ajaksi. Kiintiön ylittäviin määriin sovelletaan kolmanneksella alennettuja tariffeja. 12 kuukauden ajanjakson jälkeen 4 prosentin tullia sovelletaan vielä 24 kuukauden ajan. Yhteisö ja Slovenia sopivat myös soveltavansa tämän sopimuksen voimaantulopäivästä kolmanneksen alennusta kaikkiin kaloihin ja kalastustuotteisiin sovellettaviin tariffeihin. Seuraavana vuonna sovelletaan kolmanneksen lisäalennusta. Kolmen vuoden kuluttua sopimuksen voimaantulosta sovelletaan täyttä vapaakauppaa kaikkiin kaloihin ja kalastustuotteisiin.

Komissio on sitä mieltä, että teknisten neuvottelujen tulokset ovat tasapainoisia ja hyväksyttäviä, ja ne johtavat yksinkertaisella hallinnollisella tavalla ja asteittain täyteen vapaakauppaan ilman poikkeuksia Slovenian tasavallan ja Euroopan yhteisön välillä.

Tämä ehdotus on yksi seitsemästä, joista komissiota on pyydetty tekemään päätös. Ne esitetään yksilöllisesti, koska ne eivät ole sisällöltään samanlaisia, vaikka ne noudattavatkin samoja kalojen ja kalastustuotteiden kaupan asteittaisen vapauttamisen periaatteita. Lisäksi on mahdollista, että kaikki eivät noudata samaa aikataulua, koska kunkin pöytäkirjan voimaantulopäivä, joka vahvistetaan molemminpuolisella sopimuksella, riippuu kunkin sopimuspuolen sisäisistä hallinnollisista menettelyistä.

Edellä sanotun perusteella neuvostoa pyydetään tekemään tämä päätös kalastusalan kauppamyönnytyksiä koskevan pöytäkirjan lisäämisestä Slovenian tasavallan Eurooppa-sopimukseen.

2001/0156 (ACC)

Ehdotus: neuvoston päätös euroopan yhteisön ja Slovenian tasavallan kalastustuotteita koskevan sopimuksen tekemisestä euroopan yhteisöjen ja niiden jäsenvaltioiden ja Slovenian tasavallan välisestä assosiaatiosta tehtyä Eurooppa-sopimusta täydentävän lisäpöytäkirjan muodossa

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 133 artiklan yhdessä 300 artiklan 2 kohdan ensimmäisen alakohdan ensimmäisen virkkeen kanssa,

ottaa huomioon komission ehdotuksen,

sekä katsoo seuraavaa:

(1) On suotavaa täydentää lisäpöytäkirjalla Euroopan yhteisöjen ja niiden jäsenvaltioiden ja Slovenian tasavallan assosiaatiosta tehtyä Eurooppa-sopimusta [1] etuuskohteluun sovellettavien ehtojen vahvistamiseksi tiettyjen Slovenian tasavallasta peräisin olevien kalojen ja kalastustuotteiden tuonnissa yhteisöön ja tiettyjen yhteisöstä peräisin olevien kalojen ja kalastustuotteiden tuonnissa Slovenian tasavaltaan.

[1] EYVL L 51, 26.2.1999, s. 212.

(2) Sen vuoksi mainittuun Eurooppa-sopimukseen olisi lisättävä uusi tiettyjen kalojen ja kalastustuotteiden kauppajärjestelyjä koskeva pöytäkirja.

(3) Pöytäkirjan muodossa oleva sopimus olisi hyväksyttävä,

ON PÄÄTTÄNYT SEURAAVAA:

1 artikla

Hyväksytään yhteisön puolesta Euroopan yhteisöjen ja niiden jäsenvaltioiden ja Slovenian tasavallan välisestä assosiaatiosta tehtyä Eurooppa-sopimusta täydentävä Euroopan yhteisön ja Slovenian tasavallan kalastustuotteita koskeva sopimus lisäpöytäkirjan muodossa.

Sopimus pöytäkirjan muodossa on tämän päätöksen liitteenä.

2 artikla

Olisi avattava sopimuksen voimassaolon ensimmäisten 12 kuukauden ajaksi 100 tonnin tariffikiintiö, jonka järjestysnumero on 09.1751, ja johon sovelletaan 4 prosentin tullia, Sloveniasta peräisin oleville ja CN-koodeihin 1604 13 11 ja 1604 13 19 kuuluville sardiinivalmisteille ja -säilykkeille. Kyseistä kiintiötä hallinnoi komissio asetuksen (EY) N:o 2454/93 [2] 308a, 308b ja 308c artiklan mukaisesti.

[2] EYVL L 253, 11.10.1993, s. 1. Asetus sellaisena kuin se on viimeksi muutettuna asetuksella (EY) N:o 2787/2000 (EYVL L 330, 27.12.2000, s. 1).

3 artikla

Neuvoston puheenjohtaja valtuutetaan nimeämään henkilö, jolla on oikeus allekirjoittaa sopimus yhteisöä sitovasti.

Tehty Brysselissä [...]

Neuvoston puolesta

Puheenjohtaja

LIITE

EUROOPAN YHTEISÖJEN JA NIIDEN JÄSENVALTIOIDEN JA SLOVENIAN TASAVALLAN VÄLISESTÄ ASSOSIAATIOSTA TEHTYÄ EUROOPPA-SOPIMUSTA TÄYDENTÄVÄ EUROOPAN YHTEISÖN JA SLOVENIAN TASAVALLAN KALASTUSTUOTTEITA KOSKEVA SOPIMUS LISÄPÖYTÄKIRJAN MUODOSSA

PÖYTÄKIRJA ...

TIETTYJEN KALOJEN JA KALASTUSTUOTTEIDEN KAUPPAJÄRJESTELYJEN VAHVISTAMISESTA EUROOPAN YHTEISÖN JA SLOVENIAN TASAVALLAN VÄLILLÄ

EUROOPAN YHTEISÖ, jäljempänä 'yhteisö', ja SLOVENIAN TASAVALLAN HALLITUS

KATSOVAT, että Euroopan yhteisöjen ja niiden jäsenvaltioiden sekä Slovenian tasavallan välisestä assosiaatiosta tehty Eurooppa-sopimus, jäljempänä 'Eurooppa-sopimus', allekirjoitettiin Brysselissä kesäkuussa 1996 ja tuli voimaan 1 päivänä helmikuuta 1999,

KATSOVAT, että Eurooppa-sopimuksen 21 artiklan 5 kohdan mukaiset tekniset neuvottelut vastavuoroisista kalastusalan tariffimyönnytyksistä käytiin ja saatiin onnistuneesti päätökseen yhteisön ja Slovenian tasavallan välillä,

KATSOVAT, että neuvotellut kalastusalan myönnytykset vaikuttavat sopimuksessa vahvistettuihin kahdenvälisiin myönnytyksiin; sopimusta olisi tämän vuoksi muutettava sopimuksen kauppaa koskevia näkökohtia mukauttavalla pöytäkirjalla,

KATSOVAT, että yhteisö ja Slovenian tasavalta sopivat myös yksinkertaisesta hallinnollisesta tavasta ottaa asteittain käyttöön neuvotellut tariffimyönnytykset mahdollisimman pian,

OVAT PÄÄTTÄNEET soveltaa hyväksyttyjä tariffimyönnytyksiä täyden vapaakaupan aikaansaamiseksi kaikkien kalojen ja kalastustuotteiden osalta:

1 artikla

Tämän kaloja ja kalastustuotteita koskevan pöytäkirjan voimaantulopäivästä yhteisö soveltaa täyttä vapaakauppaa kaikkiin Eurooppa-sopimuksen liitteeseen VIII(a) sisältyviin tuotteisiin ja Slovenian tasavalta soveltaa täyttä vapaakauppaa kaikkiin Eurooppa-sopimuksen liitteeseen VIII(b) sisältyviin tuotteisiin.

CN-koodeihin 1604 13 11 ja 1604 13 19 kuuluvien sardiinivalmisteiden ja -säilykkeiden osalta vahvistetaan vastavuoroiset 100 tonnin tariffikiintiöt, joihin sovelletaan 4 prosentin tullia, tämän sopimuksen ensimmäisten 12 kuukauden ajaksi. Kiintiön ylittäviin määriin sovelletaan kolmanneksella alennettuja tariffeja. 12 kuukauden ajanjakson jälkeen 4 prosentin tullia sovelletaan vielä 24 kuukauden ajan ilman määrällisiä rajoituksia.

Yhteisö ja Slovenia sopivat myös soveltavansa tämän pöytäkirjan voimaantulopäivästä kolmanneksen alennusta kaikkiin muihin kaloihin ja kalastustuotteisiin sovellettaviin tariffeihin neuvoston asetuksen (EY) N:o 104/2000 1 artiklan mukaisesti. Seuraavana vuonna sovelletaan kolmanneksen lisäalennusta. Kolmen vuoden kuluttua tämän pöytäkirjan voimaantulosta tai yhteisestä sopimuksesta aikaisemmin sovelletaan täyttä vapaakauppaa kaikkiin kaloihin ja kalastustuotteisiin. Kaikkien kalojen ja kalastustuotteiden täyden vapaakaupan aikaisempaa soveltamista koskevat sopimukset pannaan täytäntöön tämän pöytäkirjan 4 artiklan mukaisesti.

2 artikla

Edellä 1 artiklassa mainittujen alennusten laskeminen suoritetaan yleisiä matemaattisia periaatteita käyttäen ja ottaen huomioon seuraavat seikat:

a) kaikki luvut, jotka ovat vähemmän kuin 50 (mukaan lukien) desimaalipilkun jälkeen, olisi pyöristettävä alemmaksi lähimpään kokonaislukuun,

b) kaikki luvut, jotka ovat enemmän kuin 50 desimaalipilkun jälkeen, olisi pyöristettävä ylemmäksi lähimpään kokonaislukuun,

c) molempien sopimuspuolten olisi ilman eri toimenpiteitä vahvistettava kaikki alle 2 prosentin tariffit 0 prosentin tasolle. Sopimuspuolet vaihtavat tietoja tapauksista, joissa edellä mainittuja periaatteita sovelletaan.

3 artikla

Tämä pöytäkirja tulee voimaan sitä päivää seuraavan kuukauden ensimmäisenä päivänä, jona sopimuspuolet ilmoittivat toisilleen sisäisten menettelyidensä päätökseen saattamisesta.

4 artikla

Tätä pöytäkirjaa voidaan muuttaa assosiaationeuvoston päätöksellä.

RAHOITUSSELVITYS

1. Toimenpiteen nimi

Ehdotus Slovenian Eurooppa-sopimukseen lisättävästä pöytäkirjasta, jolla pannaan täytäntöön kalojen ja kalastustuotteiden myönnytyksiä koskeva sopimus. Kyseiset myönnytykset on hyväksytty ja ne pannaan täytäntöön kolmen vuoden aikana, mikä johtaa asianomaisten tuotteiden kaupan täyteen vapautumiseen.

2. Budjettikohta/-kohdat

12 luvun 120 momentti

3. Oikeusperusta

Euroopan yhteisön perustamissopimuksen 133 artiklan yhdessä 300 artiklan 2 kohdan kanssa.

4. Toimenpiteen kuvaus

4.1 Yleinen tavoite

Kalojen ja kalastustuotteiden kaupan täysi vapauttaminen valmistauduttaessa Slovenian tasavallan liittymiseen Euroopan unioniin.

5. Menojen ja tulojen luokitus

5.3 Tulolaji

Tuontitullit

6. Meno-/tulolaji

- Aiheuttaako esitetty toimenpide muutoksen tuloihin- Jos aiheuttaa, niin millaisen, ja minkälainen tulo on kyseessä-

- Ehdotettu toimenpide aiheuttaa Slovenian tasavallasta peräisin olevista kaloista ja kalastustuotteista kannettujen tuontitullien alenemisen.

7. Rahoitusvaikutukset

7.1 Toimenpiteen kokonaiskustannusten laskutapa (yksittäisten ja yhteenlaskettujen kustannusten välinen suhde)

Toimenpiteen kustannukset perustuvat vuosina 1998, 1999 ja 2000 käytyyn kauppaan. Ennalta arvaamattomista kaupan tasoista ja asianomaisiin tuotteisiin sovellettujen tullien vaihteluista johtuen vuosina 1998, 1999 ja 2000 kannettujen tullien laskemisessa käytettiin arvioitua keskimääräistä 12 prosentin tullin tasoa. Vuonna 1999 kannetut tuontitullit nousivat noin 30 prosenttia vuoteen 1998 verrattuna, vuonna 2000 kannetut tullit laskivat melkein 46 prosenttia vuoteen 1999 verrattuna. Arvioitujen tuontitullien laskemisessa on käytetty siten 8 prosentin keskimääräistä tullin tason nousua. Määrää on alennettu kolmanneksella ensimmäisen vuoden osalta ja edelleen kolmanneksella toisen vuoden osalta.

Koska järjestelyjen odotetaan tulevan voimaan vuoden 2001 aikana, kustannukset arvioidaan siten, että 2001 on ensimmäinen vuosi, 2002 on toinen vuosi ja 2003 on kolmas vuosi.

7.2 Kustannusten jakautuminen eri tekijöiden kesken

Maksusitoumusmäärärahat miljoonaa euroa (nykyisin hinnoin)

>TAULUKON PAIKKA>